**จังหวัดภูเก็ตหารือกรอบทิศทางและแนวทางการดำเนินการโครงการ Phuket Smart city ในส่วนของส่วนราชการที่เกี่ยวข้อง**นายสุพจน์  รอดเรือง ณ หนองคาย รองผู้ว่าราชการจังหวัดภูเก็ต เปิดเผยหลังการประชุมหารือกรอบทิศทางและแนวทางการดำเนินโครงการ Phuket Smart city ว่า จังหวัดภูเก็ตเป็นจังหวัดนำร่องควบคู่กับจังหวัดเชียงใหม่ในการขับเคลื่อน Smart city ดำเนินการด้านยุทธศาสตร์ในการขับเคลื่อน Smart City 7 ด้าน ในทางปกิบัติโครงการลักษณะนี้เป็นโครงการต้นแบบสำหรับประเทศไทย ต้องใช้เทคโนโลยีในระดับสูงและใช้ข้อมูลเป็นจำนวนมาก จังหวัดภูเก็ตมีข้อจำกัดหลาย ๆ ด้าน ทำให้การขับเคลื่อนยังไม่ดีเท่าที่ควรทั้งบุคลากรในการบริหารข้อมูล รูปแบบการนำข้อมูลไปใช้ ควรจะมีรูปแบบใด การออกแบบฐานข้อมูลควรมีลักษณะใดและใช้ทรัพยากรเช่นไรในการบริหารจัดการ ปัญหาที่ส่งผลกระทบในการดำเนินโครงการมากที่สุดคือปัญหาด้านงบประมาณ การจัดซื้อจัดจ้างยังมีข้อจำกัด เทคโนโลยีมีการเปลี่ยนแปลงและพัฒนาตลอดเวลา แต่การจัดซื้อจัดจ้างยังคงเป็นรูปแบบเดิม การใช้ e-bidding ทำให้เทคโนโลยีที่จัดหาได้ยังไม่ครอบคลุมความต้องการเนื่องจากปัญหาในเรื่องของราคา การขับเคลื่อน Smart City เป็นเรื่องที่ต้องศึกษาอย่างจริงจัง การสร้างเมืองให้เป็น Smart City ไม่ใช่เรื่องง่าย หากไม่เร่งดำเนินการ ประเทศเพื่อนบ้านอาจฉกฉวยโอกาสส่วนนี้ไป ภูเก็ตมีจุดเด่นคือภูมิประเทศเป็นเกาะ หากเทียบกับเชียงใหม่ภูเก็ตสามารถดำเนินการได้ง่าย แต่มีความซับซ้อนมากกว่า  
               จังหวัดภูเก็ตโดยสำนักงานจังหวัดภูเก็ตและสำนักงานส่งเสริมเศรษฐกิจดิจิทัลสาขาภาคใต้ตอนบน ได้ยื่นข้อเสนอ “โครงการภูเก็ตเมืองอัจฉริยะในพื้นที่จังหวัดภูเก็ต” เพื่อขอรับการพิจารณาความเป็นเมืองอัจฉริยะจากคณะกรรมการบริหารสำนักงานเมืองอัจฉริยะแห่งประเทศไทย โดยมีกรอบการดำเนินโครงการตามแผนพัฒนาเมืองอัจฉริยะ Phuket Smart city ของจังหวัดภูเก็ต ประกอบด้วยโครงการที่จะขับเคลื่อน ในปี 2564 จำนวน 22 โครงการ และขับเคลื่อนในปี 2565-2566 จำนวน 17 โครงการ รวมทั้งสิ้น 39 โครงการ ประกอบด้วย ด้านสิ่งแวดล้อมอัจฉริยะ (Smart Environment ) จำนวน 4 โครงการ, ด้านเศรษฐกิจอัจฉริยะ (Smart Economy ) จำนวน 5 โครงการ, ด้านพลังงานอัจฉริยะ (Smart Energy ) จำนวน 3 โครงการ, ด้านการบริหารภาครัฐอัจฉริยะ (Smart Government ) จำนวน 8 โครงการ, ด้านการดำรงชีวิตอัจฉริยะ (Smart Living ) จำนวน 9 โครงการ, ด้านการเดินทางและขนส่งอัจฉริยะ (Smart Mobility ) จำนวน 4 โครงการ, และด้านพลเมืองอัจฉริยะ (Smart People ) จำนวน 6 โครงการ  
               ทั้งนี้เพื่อให้การดำเนินโครงการ Phuket Smart City  มีความชัดเจน ทางจังหวัดภูเก็ตจึงให้สำนักงานส่งเสริมเศรษฐกิจดิจิทัลสาขาภาคใต้ตอนบนได้นำเสนอแผนปฏิบัติการ Phuket Smart City ที่ได้มีการทบทวนปรับปรุงใหม่ พร้อมทั้งนำเสนอผลการศึกษาของหน่วยงานอื่นที่เกี่ยวข้อง เช่น แผนการพัฒนาเมืองอัจฉริยะ สำหรับจังหวัดภูเก็ต ซึ่งสำนักงานส่งเสริมเศรษฐกิจดิจิทัล สาขาภาคใต้ตอนบนร่วมกับบริษัท Huawai  ทำการศึกษาเพื่อที่จะได้มีแนวทางการดำเนินการที่ชัดเจนต่อไป …สำนักงานประชาสัมพันธ์จังหวัดภูเก็ต / ข่าว / ภาพ